[bookmark: _Hlk213057463]130/1118. (2025. III. 11.) FNB. Hat.: A Földrajzinév-bizottság a 129. ülés jegyzőkönyvét kisebb változtatásokkal elfogadja.

130/1119. (2025. III. 11.) FNB. Vél.: A Földrajzinév-bizottság Kapuvár város polgármesterének kérdésére megállapítja, hogy a Kápolna utca névalak alkalmas közterület megnevezésére.

130/1120. (2025. III. 11.) FNB. Vél.: A Földrajzinév-bizottság Ócsa város jegyzőjének a beadványa alapján megállapítja, hogy a Templom tér névalak alkalmas közterület megnevezésére.

130/1121. (2025. III. 11.) FNB. Vél.: A Földrajzinév-bizottság Szentgál község polgármesterének a kérésére megállapítja, hogy a tanya neve településrész neveként Alsóerdőtanya, a különírt Alsóerdő tanya  alak utcanévként csak a címnyilvántartásban fogadható el. 

130/1122. (2025. III. 11.) FNB. Áf.: A Földrajzinév-bizottság a Völgyvidék LEADER Egyesület és a térségi önkormányzati társulás elnökének beadványa alapján elutasítja, hogy az Etyeki-dombság, Szent László-völgy, Váli-völgy, Vértesalja tájegységek közös neveként a Völgyvidék hivatalos földrajzi nevet megállapítsa. A helyesírási kérdésre vonatkozóan az FNB megállapítja, hogy alkalmi névalakként az egybeírt Völgyvidék alak a helyes. 

130/1123. (2025. III. 11.) FNB. Áf.: A Földrajzinév-bizottság egy magánszemély kezdeményezése után nem látja megalapozottnak, hogy a Pécs-kő írásmódját megváltoztassa. 

130/1124. (2025. III. 11.) FNB. Hat.: A Földrajzinév-bizottság kiegészíti az országnévjegyzéket, a Grúzia országnév mellé lábjegyzetben a következő állásfoglalás kerül: „A Georgia alak kizárólag diplomáciai érintkezésben fogadható el.”

131/1125. (2025. VI. 17.) FNB. Hat.: A Földrajzinév-bizottság a 130. ülés jegyzőkönyvét kisebb változtatásokkal elfogadja.

131/1126. (2025. VI. 17.) FNB. Hat.: A Földrajzinév-bizottság Túrkeve város polgármesterének kezdeményezése és az Energiaügyi Minisztérium előterjesztése után a várost érintő, az újabb vízügyi térképeken Túrkevei-csatorna néven futó vízfolyás nevét Malom-zugi-Berettyó alakban állapítja meg.

131/1127. (2025. VI. 17.) FNB. Vél.: A Földrajzinév-bizottság Nyáregyháza község önkormányzatának kérésére megállapítja, hogy a Fenyves utca névalak alkalmas közterület megnevezésére.

131/1128. (2025. VI. 17.) FNB. Vél.: A Földrajzinév-bizottság Orosháza polgármesterének a kérdésére megállapítja, hogy az előterjesztésben szereplő névváltozatok alkalmasak közterület megnevezésére. A bizottság a Kárász köz alakot javasolja első helyen, mert egyszerűsége mellett kiválóan orientál (a Kárász utcára nyílik), majd a Keszeg közt, az Erdő széle sétány és az Erdőzug sétány (helyesírás tekintetében ezekben az alakokban) neveket legkevésbé, mert mind az előtag, mind az utótag kevéssé felel meg a helyi környezet jellegének. 

131/1129. (2025. VI. 17.) FNB. Vél.: A Földrajzinév-bizottság Balatonfűzfő város jegyzőjének kérésére megállapítja, hogy az „Öböl” előtag helyes motivációt jelent a közterület megnevezésében. A közterület jellegének megítéléséhez viszont jelenleg nem látszanak megfelelő támpontok, így azt a valós használatnak, illetve az esetleges fejlesztési terveknek megfelelően döntsék el. 

131/1130. (2025. VI. 17.) FNB. Vél.: A Földrajzinév-bizottság Esztergom város jegyzőjének kérdésére ebben a formában támogatja a szlovák kisebbségi nyelvű Podhorská ulica, Ulica Sándora Petőfiho, Ulička Kolomanovho prameňa névalakokat; az Ulica pavlínov kis p-vel és hosszú í-vel helyes; az Ulica Jána Hunyadiho és Ulica L’udovíta Kossutha személynevei esetében a bizottság azt javasolja, hogy a két névelem azonos nyelven, vagy szlovákosan, vagy magyarosan legyen írva.

131/1131. (2025. VI. 17.) FNB. Áf.: A Nyelvtudományi Kutatóközpont közönségszolgálatának kérdésére a Földrajzinév-bizottság az egyesült államokbeli Mid-Atlantic régió magyar megfelelőjeként a Közép-atlanti régió alakot javasolja.

132/1132. (2025. IX. 16.) FNB. Hat.: A Földrajzinév-bizottság a 131. ülés jegyzőkönyvét kisebb változtatásokkal elfogadja.

132/1133. (2025. IX. 16.) FNB. Vél.: A Földrajzinév-bizottság Iklódbördőce község polgármestere kérésére megállapítja, hogy az Előhegy utca és Szőlőhegy utca alakok alkalmasak közterület megnevezésére, a többi név esetében a bizottság a helyesírási egyszerűsítést ajánlja az önkormányzat figyelmébe. Kis átalakítással a kötőjeles névalakok mellőzhetők és az előterjesztett nevek egységes szerkesztésűek lesznek. A bizottság a Káricsa-hegyi utca helyett Káricsahegy utca, Iklód-hegyi utca helyett> Iklódihegy utca nevet javasol. Két esetben egyszerűsítéssel az egyértelmű azonosítás veszélyeztetése nélkül használhatóbb, névszerűbb alak érhető el: Két-Hegyhát utca helyett Hegyhát utca, Mároki-kápolna utca helyett Kápolna utca. Az utóbbi két esetben az előterjesztett névalakok kötőjelei nem indokoltak.

132/1134. (2025. IX. 16.) FNB. Vél.: A Földrajzinév-bizottság Szolnok megyei jogú város polgármesterének véleménykérése alapján támogatja, hogy Dr. Heves Kornél emlékét közterület nevében örökítsék meg. A tudományos fokozatra utaló névelem azonban számos gyakorlati tekintetben zavaró körülményt jelent a név használhatóságát illetően, a bizottság a Heves Kornél sétány névalakot javasolja. 

132/1135. (2025. IX. 16.) FNB. Vél.: A Földrajzinév-bizottság Páka Község Önkormányzatának kérésére megállapítja, hogy az Öreghegy út, Csokmahegy út és Kishegy út névalakok alkalmasak közterület megnevezésére. 

132/1136. (2025. IX. 16.) FNB. Vél.: A Földrajzinév-bizottság Mindszent város polgármesterének kérésére megállapítja, hogy a Pipacs, Hóvirág, Szegfű, Tulipán, Napraforgó, Levendula, Gyöngyvirág, Rozmaring, továbbá a Nyárfa, Fűzfa, Mályva, Vadszőlő, Szeder, Bodza és Borostyán mint közterületnevek, illetve a sor és dűlő szavak használata mint közterületi jelleg alkalmasak közterületek megnevezésére. A Nyárfa és a Fűzfa a sorral kombinálva kevésbé szerencsés.

132/1137. (2025. IX. 16.) FNB. Vél.: A Földrajzinév-bizottság Szentbékkálla község polgármesterének a kérésére megállapítja, hogy a Kőhegy dűlő névalak – az előtagot egybeírva – alkalmas külterületi út megnevezésére.

132/1138. (2025. IX. 16.) FNB. Vél.: A Földrajzinév-bizottság Budapest Főváros II. kerület polgármesterének véleménykérése után megállapította, hogy a Budapest Főváros II. kerület Buda névalak alkalmatlan Budapest Főváros II. kerület új elnevezésére. 
A válaszlevél térjen ki arra, hogy a fenti döntéssel összhangban az előterjesztésben szereplő további intézménynevek – Budapest Főváros II. kerület Buda Önkormányzata (röv. Buda Önkormányzata), Budapest Főváros II. kerület Budai Polgármesteri Hivatal (röv. Budai Polgármesteri Hivatal) – sem tudják zavarkeltés nélkül funkciójukat ellátni; a bizottság megállapította, hogy az előterjesztés Budának mint kiemelten közismert helynévnek Budapest II. kerülettel való azonosítását tartalmazza,  ami ellenkezik az általános névhasználati gyakorlattal, történetileg nem igazolható, kirekesztő jellegű egyes más fővárosi kerületek és lakosai számára, közigazgatási és kulturális problémákat vonhat maga után. A bizottság megállapította, hogy nincs olyan körülmény, ami miatt névadási kényszer fennállna, amennyiben mégis új név megállapítására kerülne sor, az lehetőleg a II. kerület egészére vonatkozzon, és a kerület határain belüli érvénnyel bírjon, továbbá figyelemmel van a nyelvhelyességi követelményekre.

133/1139. (2025. XII. 9.) FNB. Hat.: A Földrajzinév-bizottság a 132. ülés jegyzőkönyvét elfogadja.
133/1140. (2025. XII. 9.) FNB. Vél.: A Földrajzinév-bizottság Bükkszentkereszt jegyzőjének kérdésére megállapítja, hogy a Holdviola utca név alkalmas közterület megnevezésére.
133/1141. (2025. XII. 9.) FNB. Hat.: A Földrajzinév-bizottság a MÁV Pályaműködtetési Zrt. előterjesztése után a Nagycsengőd, Vadkert, Pirtóhegy, Balota, Ötház, Csincsepatak és Mályi formában előterjesztett neveket a „forgalmi kitérő” kiegészítéssel alkalmasnak találja vasúti forgalmi kitérők megnevezésére. A határozat kizárólag a nevek forgalmi kitérőként való alkalmazására érvényes, a nevek nem vihetők át automatikusan más típusú forgalmi létesítmény megnevezésére.



